Gedagte vir die dag:  Sekerheid in onsekerheidFoto: pixabay.com Van die einde van die aarde af roep ek U aan as my hart beswyk; lei my op ’n rots wat vir my te hoog is. (Psalm 61:3, Bybel In Afrikaans 1933/1953) Dawid roep na God, want dit voel of sy “hart beswyk”. Hy is angstig en bevrees, sy innerlike krimp ineen, want hy is bang en bekommerd oor die toekoms. Hy sê hy roep na God “van die einde van die aarde af”, wat beteken dat hy ver van God af voel – dat hy netsowel op die rand van die wêreld kon gewees het. Sy groot behoefte is na vastigheid, na sekerheid. Daarom vra hy na ’n rots onder sy voete, en meer spesifiek ’n rots “wat vir my te hoog” is, met ander woorde wat hoër as hy is – ’n rots wat groter is as wat hy uit eie krag kan bewerk. Volgens die kerkvaders is daardie rots Jesus Christus. Voel jy onseker? Is jou omstandighede wispelturig? Is jy só bekommerd oor die toekoms? Moenie angstig wees of vrees nie, want Jesus weet wat die toekoms inhou. Hý het jou sake in beheer, Hý is die sekerheid in jou onsekerheid, Hy is die Rots waarop jy staan – jy sal nie ondergaan nie. Here Jesus, bring rustigheid in my gemoed. Bring vrede. Wees my rots vandag. Amen.